stanford-oval/wikipedia huggingface dataset:
ג'סטין לופה
קריירה

תפקידיה הקולנועיים הראשונים של לופה כוללים השתתפות בסרט הדרמה של דייוויד צ'ייס "לא מתפוגג" (2012) ובסרט הקומדיה של נואה באומבך "פרנסס הא" (2013). היא גילמה את דמותו של פלוטה בעיבוד הקולנועי משנת 2017 ל"חלום ליל קיץ" שביים קייסי וילדר מוט. בין הופעותיה הראשונות בטלוויזיה ניתן למנות השתתפות בסדרות "דרום מדינה", "חוקי הארי" ו"רופא להשכיר" (כולם בשנת 2012). לאחר מכן, הופיעה בסדרה "חסרי בושה" בשנת 2013. לופה כיכבה בסיטקום של רשת ABC "קריסטלה" בין השנים 2014–2015, שם החליפה את השחקנית ששיחקה את הדמות מאדי בפיילוט של הסדרה. בהמשך הופיעה גם ב"האישה הטובה" (2015), "יאנגר" (2016) ו"מזכירת המדינה" (2016–2018). בנוסף, היא שיחקה לצדו של ג'ימי סימפסון בהפקה אוף ברודוויי "Empathitrax" מאת אנה נוגרה. מבקרת הניו יורק טיימס, אליזבת' וינסנטלי, שיבחה את הופעתה ותיארה אותה כ"מתאימה להפליא, מלאת מתח ועצבנות".
בשנים 2017–2019 לופה גילמה את דמותה של הולי גיבני בסדרת הדרמה "מר מרצדס". היא גם השתתפה בסדרות הקומדיה "חסרי מוח" (2016) ו"בול" (2017), ודיבבה דמויות בסדרה "רובוט צ'יקן" (2022). החל משנת 2017 שיחקה תפקיד חוזר כאסטריד וייסמן ב"גברת מייזל המופלאה" עד לסיום הסדרה בשנת 2023. לאחר שהשתתפה כדמות משנית בשתי העונות הראשונות של "יורשים", הפכה לופה לשחקנית קבועה החל מהעונה השלישית. במהלך תקופה זו הופיעה גם בסדרות "Snowfall" (2017), "Alone Together" (2018) ו"Sneaky Pete" (2018). בשנת 2022 כיכבה בתפקיד הראשי כנל רתרפורד לצד מילה קוניס בסרט "הנערה הכי בת-מזל בעולם".
פילמוגרפיה > קולנוע

| שנה | שם הסרט | תפקיד | הערות |
| --- | --- | --- | --- |
| 2011 | Three Forms of Insomnia | מוניקה | סרט שהופק דרך Kickstarter |
| 2011 | Ex-Girlfriends | ליסה |  |
| 2012 | Not Fade Away | קנדיס |  |
| 2012 | פרנסס הא | נסה |  |
| 2017 | חלום ליל קיץ | פלוטה |  |
| 2022 | הנערה הכי בת-מזל בעולם | נל רתרפורד |  |
פילמוגרפיה > טלוויזיה

| שנה | שם הסדרה | תפקיד | הערות |
| --- | --- | --- | --- |
| 2011 | Unforgettable | אשלי | פרק: "Friended" |
| 2012 | Southland | קתי | פרק: "Integrity Check" |
| 2012 | Harry's Law | פיבי בלייק | 8 פרקים |
| 2012 | רופא להשכיר | קמרון קריסי | פרק: "Sand Legs" |
| 2013 | חסרי בושה | בלייק קולינס | פרק: "May I Trim Your Hedges?" |
| 2014 | Deadbeat | אליס | פרק: "Out-Of-Body Issues" |
| 2014–2015 | Cristela | מאדי קולפפר | תפקיד ראשי, 21 פרקים |
| 2015 | האישה הטובה | מגי רוסום | פרק: "Payback" |
| 2016 | יאנגר | ג'ייד וינסלו | 3 פרקים |
| 2016 | חסרי מוח | מרג'י | פרק: "The Path to War Part Two: The Impact of Propaganda on Congressional War Votes" |
| 2016–2018 | מזכירת המדינה | קפטן רוני בייקר | 6 פרקים |
| 2017 | בול | ג'יני ברטון | פרק: "E.J." |
| 2017 | שלג צח | ויקטוריה | 5 פרקים |
| 2017–2019 | מר מרצדס | הולי גיבני | תפקיד ראשי, 25 פרקים |
| 2017–2023 | גברת מייזל המופלאה | אסטריד וייסמן | תפקיד חוזר, 9 פרקים |
| 2018 | Alone Together | שרלוט | פרק: "Pilot" |
| 2018 | סניקי פיט | האנה | 3 פרקים |
| 2018–2023 | יורשים | וילה פריירה | תפקיד חוזר (עונות 1–2); תפקיד ראשי (עונות 3–4) |
| 2021–2022 | Home Economics | אמילי | 3 פרקים |
| 2021 | רובוט צ'יקן | דיילת אוויר, אמא קיפוד | דיבוב; פרק: "May Cause the Exact Thing You're Taking This to Avoid" |
| 2024 | The Big Door Prize | אליס וויקסטד | תפקיד חוזר |
| 2024 | רק לא זה | מורגן | תפקיד ראשי |
פילמוגרפיה > תיאטרון

| שנה | שם המחזה | תפקיד | מחזאי | אולם |
| --- | --- | --- | --- | --- |
| 2010 | Western Country | אוקסנה | נואה היידל | פסטיבל התיאטרון בוויליאמסטאון |
| 2010 | House of Home | מולי קמפבל | בקה ברונסטטר | פסטיבל התיאטרון בוויליאמסטאון |
| 2015 | The New Sincerity | רוז | אלנה סמית' | תיאטרון Bay Street, ניו יורק |
| 2016 | Empathitrax | היא | אנה נוגרה | HERE Arts Center, אוף-ברודוויי |
פרסים ומועמדויות

| שנה | גוף הפרס | קטגוריה | פרויקט | תוצאה | הערות |
| --- | --- | --- | --- | --- | --- |
| 2022 | פרס גילדת שחקני המסך | הופעה מצטיינת של אנסמבל בסדרת דרמה | יורשים | זכייה |  |
| 2024 | פרס גילדת שחקני המסך | הופעה מצטיינת של אנסמבל בסדרת דרמה | יורשים | זכייה |  |
הערות שוליים

↑  "Sunday Horoscope: Birthday Star". Montreal Gazette. May 30, 2020. p. C7. "Actress Justine Lupe was born in Denver, Colo., on this day in 1989. This birthday star portrays Holly Gibney on 'Mr. Mercedes.' She's also played the recurring roles of Astrid on 'The Marvelous Mrs. Maisel,' Willa on 'Succession' and Captain Baker on 'Madam Secretary.'" Retrieved January 27, 2024.
↑  "Class of 2007". DSA Theatre (באנגלית). 29 באוגוסט 2014. נבדק ב-10 בדצמבר 2020. {{cite web}}:  (עזרה)
↑  "Ostrow: Denver actor Justine Lupe joins "Harry's Law"". The Denver Post (באנגלית אמריקאית). 14 במרץ 2012. נבדק ב-10 בדצמבר 2020. {{cite web}}:  (עזרה)
↑  "Review: In 'Empathitrax,' the Side Effects of Knowing Too Much". The New York Times. נבדק ב-30 במאי 2023. {{cite web}}:  (עזרה)
↑  Lewis, Hilary; Coates, Tyler (12 בינואר 2022). "SAG Awards: 'House of Gucci,' 'The Power of the Dog' Lead Film Nominations". The Hollywood Reporter. נבדק ב-12 בינואר 2022. {{cite web}}:  (עזרה)
↑  "Nominations Announced for the 30th Annual Screen Actors Guild Awards®" (הודעה לעיתונות). Screen Actors Guild. 10 בינואר 2024. נבדק ב-10 בינואר 2024. {{cite press release}}:  (עזרה)
| --- | --- |
בקרת זהויות :  LCCN: no2019132435  VIAF: 42156856238249600458   WorldCat (עם VIAF): 42156856238249600458
ראש פינה - זכרונות רבקה גרבובסקי

|  מידע כללי |
| --- | --- |
 מאת:  רבקה גרבובסקי 
 שפת המקור:  עברית 
 סוגה:  ספר זיכרונות 
 מקום התרחשות:  ראש פינה 
 
ראש פינה - זכרונות רבקה גרבובסקי הוא ספר זכרונות שנכתב בידי רבקה גרבובסקי, מחלוצות ההתיישבות בגליל שנשבתה לשבי הסורי במלחמת השחרור, המתאר את חייהם של מתיישבי ראש פינה מסוף המאה ה-19 ועד 1919, סיום מלחמת העולם הראשונה.
רקע

רבקה גרבובסקי (1898 - 1962) חיברה את הספר בשנות חייה האחרונות על מנת להנציח את חייהם של מייסדי ראש פינה. הספר יצא לאור בהוצאת אח, כפר ביאליק, בשנת תש"ס.
עלילה

בספר מתוארים תולדות משפחתה, אורחות החיים של תושבי ראש פינה, וגם אירועים משמעותיים וביקורי אישים ידועים בראש פינה. מרבית האירועים מסופרים באופן אסוציאטיבי וללא תאריכים מדויקים. ההיסטוריה, כפי שהיא מסופרת על ידי אישה, היא הזדמנות ללמוד עושר של פרטים מחיי היום יום, המנהגים, האוכל והבילויים, שנעדרים מתיאורים שנכתבו בידי מחברים גברים.
לפי עדותה, המושבה נקראה "ראש פינה" על פי בקשתו של הברון רוטשילד (עמ' 19). היא מתארת את התגייסות כל המושבה לתעשיית המשי, לפי יוזמת הברון (בשנים 1902–1905), הגעת יהודים רבים מלבנון לעבודה בראש פינה, ואת תהליך העבודה המפרך של הפקת המשי (עמ' 23–25). משבר פקד את המושבה בעקבות ההחלטה לסגור את המפעל, כשרבים מהפועלים נטשו, וחלקם ירדו מארץ ישראל. לאחר מכן מתארת המחברת את עבודות הקמת היקב בראש פינה והעבודה ביקב עד ההחלטה על סגירתו.
אחד האירועים המשמעותיים המתוארים בספר הוא החלטתו של הברון רוטשילד לתמוך במושבה ראש פינה. היא מספרת על ביקורו במושבה של אליהו שייד, מי שהיה הממונה הראשי מטעם הברון רוטשילד על הפקידות בשנים 1883- 1900. שייד למד את צורכי התושבים, ושטח אותם בפני הברון בפריז. לאחר מכן הגיעה הבשורה, כי הברון יסייע למושבה, ואכן הוא יזם ומימן את מתן האדמות ובניית הבתים החדשים של המתיישבים, בנפרד מהכפר הערבי ג'עוני, שם התגוררו לפני כן. הקבלן שהיה אחראי לעבודות היה אברהם גודל מצפת. היא מתארת את מנהגיהם של פקידי הברון ששירתו בראש פינה - יצחק אושרי ולאחריו בן שמעון, סויסקי וספורטה, שהתעמרו בבני המושבה ואלה דרשו מהברון להחליפם. אחריהם בא יהושע אוסוביצקי.
אירוע יוצא דופן היה ביקורו של הברון רוטשילד בראש פינה, שרבקה זכרה כילדה. ככל הנראה מדובר בביקורו הרביעי של הברון בארץ ישראל, ב-1914. "התרגשות האיכרים הייתה גדולה - הנה מיטיבם הגדול עומד להופיע במושבתם". היא מתארת את ההכנות הרבות שעשו, ואת הנשים שהכינו את ארוחות השבת כבר ביום חמישי כדי להיות פנויות לקבל את פני הברון ביום שישי. הברון ואשתו הגיעו רכובים על סוסים, ומקהלת הילדים שרה משירי ציון. "הברון ואשתו שמחו לשמוע מפי הילדים את השירה העברית, הם הביטו אל הילדים בחיבה והברון ניגש וליטף את ראשינו".
אירוע בולט נוסף היה ביקורם של חיים נחמן ביאליק ורבניצקי במושבה ב-1909. המחנך שמחה וילקומיץ אמר להם: "הנה תראו את הגאון המשורר שאנו שרים ומדקלמים את שיריו". כשהגיעו השניים עמדו כל ילדי המושבה בשורה ושרו משירי המשורר, "וביאליק היה כל כך נרגש וחיבק את כל מי שעמד לידו". בנאום שנשא אמר ביאליק, "אשריכם ילדים, שאתם יושבים בארצנו. כל ילדי הגלות מקנאים בכם". אחת הילדות הקריאה את השיר "אכן חציר העם" וביאליק ליטף את ראשה ודמעות עמדו בעיניו (עמ' 47–48).
עלילה > חיי היום-יום

סיפורים רבים מוקדשים לחיי היומיום. רבקה מספרת, כיצד היו מפיקים חומר להסקת הבית ולבישול מצואת בהמות מעורבת בתבן, שאותה היו מייבשים בגושים ואלה שימשו להסקה. באחד הבתים הוקם תנור אפייה עבור משפחות הפועלים שעבדו בשכר במושבה, הנשים היו מביאות את הבצק המותפח לאופה, ונער היה מחזיר את הלחם האפוי אליהן. לאיכרים בראש פינה היו תנור אפייה משלהם, שם אפו את הלחם, והרמץ ששרד את ההסקה שימש לחימום הסירים ולבישול.
רבקה מספרת על חיי הילדים בבית הספר של ראש פינה. בשלב המכינה (כתה א') לימדו את הילדים קרוא וכתוב באמצעות לוחות עץ ועליהם כתובות אותיות האלפבית (עמ' 25). בבית הספר היו ארבע כיתות ובכל כיתה למדו הילדים שנתיים. היא מזכירה את שמות המורים בראש פינה - מר אפשטיין, ישראל דושמן, מר א' ענתבי שהיה מנהל בית הספר, מר וינברג שלימד חשבון ודקדוק, ובעיקר את מר שמחה וילקומיץ, שאותו העריצה. היא מספרת כי כשהחליט וילקומיץ לראשונה על שיעורי התעמלות לבנות, "אנו הנערות היינו מתאדמות מבושה. מה לנערות ולהתעמלות?" בהתייעצות עם פקיד הברון קלווריסקי, הוחלט שהבנות ילמדו במקום ערבית - תפירה, דבר שהתקבל על ידן בשמחה.
עולם התרבות של ראש פינה הצעירה כלל בעיקר שירה בציבור והאזנה לזמרים. היא מספרת על משפחת קאראקי מדמשק, שאחד מהם היה מנגן על עוד, השני על עוגב, האם תופפה על דרבוקה והאחות הייתה שרה. הם היו מקיימים הופעות בחצר ביתם "וכל הרחוב היה מתאסף". בני הנוער יורדים בערב לכרמים, אוכלים ענבים ושרים שירי ציון: "כן, היו ימים שצורכי הנוער היו מעטים והיינו מאושרים". אתר בילויים שני היה ה"בולוואר" - שדרת עצי התות שנטעו עבור פקידי הברון. "היה זה מקום המפגש של הנוער רק בשבת. זה היה גם מרכז שידוכים שהיו באים אליו בחורים מהגליל ומהשומרון לחפש את בנות זוגם בראש פינה כי שמען יצא לתהילה בכל מושבות הברון על צניעותן, יופיין וחריצותן".
רבקה מתארת את העבודות החקלאיות שנעשו במושבה. "התחילה עונת הזרייה, כל המוץ נכנס לעיניים והביתה דרך החלונות" (עמ' 22). "כרמי השקדים נהנו מפרי משובח, שקדים בעלי גלעין גדול וקליפה פריכה ואת אלה שלחו לשווקים בחוץ לארץ" (עמ' 23). "כרמי ראש פינה היו מפורסמים בפריים המתוק שכן נקנה מין משובח בצרפת בידי הברון רוטשילד לתעשיית היין. עשרה פועלים היו דורכים ברגליים יחפות ורומסים את הענבים עד דק" (עמ' 30). "המושבה שקקה חיים, למשפחות הפועלים ולאיכרים הייתה פרנסה בשפע והרווחה הכלכלית הביאה לביטחון שכך יהיה תמיד".
כלכלת המשפחות התנהלה על בסיס תשלומים מיבול התבואה. ראשית שילמו מעשר מהתבואה לגובה המס מטעם השלטון הטורקי, אחר כך לפועל שילמו חמישית, הרועה קיבל גם הוא את חלקו מהתבואה. חלק מהיבול היה צריך לשמור לזריעה בעונה הבאה. חלק נוסף נלקח לטחינה ואפיית לחם למשפחה וחלק נוסף מאכל לבהמות ולתרנגולות וכך נותר מעט מאוד לתשלומים. בשנות בצורת לא נותר דבר והאיכרים היו מוכרים את הבקר או שהיו לוקחים הלוואות.
ראו גם

אהרן פיינשטיין, אביה של רבקה גרבובסקי
גיא אוני
יושב ראש המטות המשולבים

יושב ראש המטות המשולבים (באנגלית: Chairman of the Joint Chiefs of Staff, בתרגום מדויק: "יושב ראש שילוב ראשי המטות"), מוגדר בחוק האמריקני כקצין הבכיר ביותר בכוחות המזוינים של ארצות הברית, והוא היועץ הצבאי הראשי לנשיא ארצות הברית, למועצה לביטחון לאומי, למועצה לביטחון הפנים, ולמזכיר ההגנה. המונח "ראשי-המטה" מתייחס לקצינים העומדים בראשי המטות של הזרועות הנפרדות אשר מרכיבות את הכוחות המזוינים: צבא היבשה, הצי, חיל האוויר, כח החלל, חיל הנחתים, המשמר הלאומי ומשמר החופים.
יושב הראש של ראשי המטות המשולבים עומד בראש ומתאם את הפעולות של פורום ראשי המטה, הכולל מלבדו את:
סגן יושב ראש המטות המשולבים
ראש מטה צבא ארצות הברית (האחראי על צבא היבשה של ארצות הברית)
ראש מטה חיל האוויר של ארצות הברית (האחראי על חיל האוויר של ארצות הברית)
ראש המבצעים הימיים (האחראי על הצי האמריקני)
מפקד חיל הנחתים של ארצות הברית (האחראי על חיל הנחתים האמריקני)
מפקדי מבצעי החלל (האחראי על כוח החלל של ארצות הברית)
ראש לשכת המשמר הלאומי (האחראי על המשמר הלאומי של ארצות הברית)
משרדי ראשי המטות המשולבים נמצאים בפנטגון.
ליושב ראש, לסגנו ולארבעת ראשי המטות אין סמכות פיקודית על הכוחות הלוחמים (ארבעת ראשי המטות אחראים על בניית הכוח הצבאי ולא על הפעלתו). שרשרת הפיקוד מתחילה בנשיא (המוגדר בחוקה כמפקד העליון - Commander-in-chief‏) ועוברת דרך מזכיר ההגנה ישירות אל המפקדים של הפיקודים הקרביים המאוחדים. אולם, יושב ראש המטות עשוי להעביר פקודות אל הכוחות הלוחמים מטעם הנשיא ומזכיר ההגנה.
אדמירל הצי ויליאם ד' ליהי, מהצי, שירת בתפקיד מפקד הסגל של הפיקוד העליון של הצבא והצי (20 ביולי 1942 – 21 במרץ 1949). תפקידו של ליהי קדם לתפקיד יושב ראש המטות המשולבים.
יושב ראש המטות המשולבים ממונה על ידי הנשיא ומינויו חייב להיות מאושר על ידי הצבעת רוב בסנאט. על פי תקנון יושב ראש המטות המשולבים הוא בדרגת אדמירל או כגנרל ארבעה כוכבים.
מפקד הסגל של הפיקוד העליון

|  | שם | תמונה | הזרוע ממנה הגיע | תחילת הכהונה | סיום הכהונה |
| --- | --- | --- | --- | --- | --- |
| 1. | ויליאם ד' ליהי |  | הצי | 20 ביולי 1942 | 21 במרץ 1949 |
יושב ראש המטות המשולבים

|  | שם | תמונה | הזרוע ממנה הגיע | תחילת הכהונה | סיום הכהונה |
| --- | --- | --- | --- | --- | --- |
| 1. | עומר בראדלי |  | הצבא | 16 באוגוסט 1949 | 15 באוגוסט 1953 |
| 2. | ארתור ראדפורד |  |  הצי | 15 באוגוסט 1953 | 15 באוגוסט 1957 |
| 3. | נייתן טווינינג |  |  חיל האוויר | 15 באוגוסט 1957 | 30 בספטמבר 1960 |
| 4. | ליימן למניצר |  |  הצבא | 1 באוקטובר 1960 | 30 בספטמבר 1962 |
| 5. | מקסוול טיילור |  |  הצבא | 1 באוקטובר 1962 | 1 ביולי 1964 |
| 6. | ארל וילר |  |  הצבא | 3 ביולי 1964 | 2 ביולי 1970 |
| 7. | תומאס מורר |  |  הצי | 2 ביולי 1970 | 1 ביולי 1974 |
| 8. | ג'ורג' בראון |  |  חיל האוויר | 1 ביולי 1974 | 20 ביוני 1978 |
| 9. | דייוויד צ'ארלס ג'ונס |  |  חיל האוויר | 21 ביוני 1978 | 18 ביוני 1982 |
| 10. | ג'ון ויליאם וייסי |  |  הצבא | 18 ביוני 1982 | 30 בספטמבר 1985 |
| 11. | ויליאם קרואו |  |  הצי | 1 באוקטובר 1985 | 30 בספטמבר 1989 |
| 12. | קולין פאוול |  |  הצבא | 1 באוקטובר 1989 | 30 בספטמבר 1993 |
| ממלא מקום | דייוויד ג'רמיה |  |  הצי | 1 באוקטובר 1993 | 24 באוקטובר 1993 |
| 13. | ג'ון שאליקשווילי |  |  הצבא | 25 באוקטובר 1993 | 30 בספטמבר 1997 |
| 14. | הנרי שלטון |  |  הצבא | 1 באוקטובר 1997 | 30 בספטמבר 2001 |
| 15. | ריצ'רד מאיירס |  |  חיל האוויר | 1 באוקטובר 2001 | 30 בספטמבר 2005 |
| 16. | פיטר פייס |  |  חיל הנחתים | 1 באוקטובר 2005 | 30 בספטמבר 2007 |
| 17. | מייקל מאלן |  |  הצי | 1 באוקטובר 2007 | 30 בספטמבר 2011 |
| 18. | מרטין דמפסי |  |  הצבא | 30 בספטמבר 2011 | 25 בספטמבר 2015 |
| 19. | ג'וזף דנפורד |  |  חיל הנחתים | 25 בספטמבר 2015 | 1 באוקטובר 2019 |
| 20. | מארק מילי |  |  הצבא | 1 באוקטובר 2019 | 30 בספטמבר 2023 |
| 21 | צ'ארלס בראון |  |  חיל האוויר | 1 באוקטובר 2023 | 21 בפברואר 2025 |
| ממלא מקום | כריסטופר גריידי |  |  הצי | 21 בפברואר 2025 | מכהן |
הערות שוליים

↑  בכוחות המזוינים של ארצות הברית יש שש זרועות (צבא היבשה, חיל האוויר, חיל החלל, הצי, חיל הנחתים ומשמר החופים). בראש כל זרוע עומד מטה (קבוצת קצינים שאחראית על ניהולו), ומפקד כל זרוע הוא ראש המטה שלה. כשראשי המטות מתכנסים יחד תחת היו״ר וסגנו, הם מכונים "שילוב ראשי המטות" (אפשר גם "כינוס" או "שיתוף" במקום "שילוב"), ובהתאם היו״ר הוא ״יושב ראש שילוב ראשי המטות״.
↑  הפרק השני של החוקה (אנ') מגדיר את הנשיא: ”Commander in Chief of the Army and Navy of the United States, and of the Militia of the several States, when called into the actual Service of the United States”
| --- | --- |
בקרת זהויות :  NLI: 987007288849005171  LCCN: sh89002307
מלחמת ארבעת המלכים את החמישה

מלחמת ארבעת המלכים את החמישה היא מלחמה המתוארת בפרשת לך לך בספר בראשית פרק י"ד, ככזאת שהתרחשה בין שתי קואליציות של מלכים. המלחמה התרחשה, על פי המסופר, בין ברית ארבעת מלכי מסופוטמיה לבין ברית חמשת המלכים ששלטו באזור כיכר הירדן ואשר אליהם הצטרף בהמשך אברהם:
אמרפל מלך שִׁנְעָר
אריוך מלך אֶלָּסָר
כדרלעומר מלך עֵילָם
תדעל מלך גּוֹיִם
ברע מלך סדום
בִּרְשַׁע מלך עמורה
שִׁנְאָב מלך אדמה
שֶׁמְאֵבֶר מלך צְבוֹיִים
מלך בֶּלַע (לא מוזכר בשמו)
מהלך המלחמה

כפי המסופר בספר בראשית, ארבעת המלכים ניצחו במלחמה ראשונה את חמשת המלכים, וכפו עליהם את שלטונם במשך 12 שנה: ”שְׁתֵּים עֶשְׂרֵה שָׁנָה עָבְדוּ אֶת כְּדָרְלָעֹמֶר וּשְׁלֹשׁ עֶשְׂרֵה שָׁנָה מָרָדוּ” (בראשית, י"ד, ד'), כלומר לאחר שחלפו 12 שנה מרדו חמשת המלכים. יש המפרשים שהמרד החל בשנה ה-13 והסתיים בשנה ה-14 לשעבוד, ויש שהבינו שהמרד ארך 13 שנים והסתיים בשנת ה-14 למרדם. בשנה זו יצאו שוב ארבעת המלכים למסע מלחמה שנועד להכניע מחדש את חמשת מלכי כיכר הירדן. בדרכם לכיכר הירדן ערכו ארבעת המלכים מלחמות וקרבות נוספים שנועדו להכות בעמים אחרים באזור (רפאים, זּוּזִים, אֵימִים, חורים, עמלקים ואמורים).
כשהגיעו ארבעת המלכים לאזור ים המלח (עמק השִּׂידִּים) ערכו מלחמה מול חמשת המלכים והצליחו להביסם, כמו במלחמות הקודמות. מלכי סדום ועמורה הסתתרו בתוך בורות החימר באזור, ואילו היֶתֶר ברחו לאזור הרי יהודה, אחד מהם היה הפליט שבישר לאברהם על שביית אחיינו לוט.
לאחר המלחמה

במהלך המלחמה בין תושבי סדום השבויים נשבה גם לוט, אחיינו של אברהם (שנקרא אז עדיין "אברם"). פליט מהמלחמה שהצליח להימלט הגיע אל אברם לאלוני ממרא וסיפר לו על שאירע. אברם ערך 318 חניכיו ילידי ביתו, ועם בעלי בריתו ענר, אשכול וממרא הוא רדף אחר ארבעת המלכים שכבר החלו לחזור על עקבותיהם צפונה. אברם ובעלי בריתו הצליחו להשיגם סמוך לדן, ובהתקפת פתע שנערכה בלילה הביסו אותם ושחררו את לוט ואת יתר השבויים.
בשובו מהמלחמה נגד ארבעת המלכים קיבל מלכי-צדק מלך שלם את פניו של אברם בלחם ויין בעמק שווה (ככל הנראה מקום בקרבת ירושלים). אברם נתן לו מעשר מכל. מלך סדום הציע לאברם שייקח לעצמו את הרכוש שהציל במלחמה וישאיר לו את השבויים שהוא שחרר. אולם אברם סירב לקחת את הרכוש והחזירו למלך סדום, משום שלא רצה שהמלך יגיד כי הוא העשירו ולא אלוהים. עם זאת, טען כי לא יוכל לוותר על השכר והגמול המגיע לבני בריתו שאיתם יצא למלחמה.
בחקר המקרא ובארכאולוגיה

בחקר המקרא היו שראו בסיפור זה תיעוד אותנטי מקורי, דוגמת נלסון גליק, בנימין מזר ויוחנן אהרוני. נלסון גליק ציין כי "העובדות הארכאולוגיות מתאימות לחלוטין למסורת ספרותית זאת", וחוקרים נוספים אף תיארו נדידת עמים שהחלה בעקבות מלחמה זו. כמו כן שמות המלכים המצוינים בסיפור מוכרים מכתבים חתיים מראשית האלף השני לפני הספירה וכן העובדה שבראש ברית ארבעת המלכים עומד מלך עילם. עם זאת יש חוקרים שאינם רואים בהשוואות אלה בסיס היסטורי המוכיח את קיומו של האירוע[דרוש מקור].
לפי פענוחו של פרופ' פרידמן רשימת חמש ערי כיכר הירדן שהיו יעד להתקפת ארבעת המלכים מופיעה בכתבי אבלה באותו סדר בדיוק כפי שמופיעה בסיפור המקראי. הארכיון האבלאי קדם במאות שנים את תקופת מלחמת ארבעת המלכים ומוזכר בו השם "ברשע" כמלך אדמה, ולא כמלך עמורה כפי שמופיע בסיפור המקראי. עם זאת בלוח תגלת פלאסר מופיע: "שנאב מלך אדמה".
בדרום-מזרח ים המלח, באתר באב א-דרע, נתגלתה ונחפרה עיר גדולה מתקופת הברונזה הקדומה, ולידה בית קברות עצום. היישוב במקום התקיים כל אורך תקופת הברונזה הקדומה (האלף ה-3 לפנה"ס), והגיע לשיאו כעיר מבוצרת גדולה בשלבה השלישי של התקופה, בערך עד שנת 2700 לפנה"ס. מאותה תקופה נתגלו בסקר הארכאולוגי עוד ארבע ערים, כלומר התקיימו שם באותה תקופה חמש ערים כולל באב א-ד'רע. על אף שמיקומה המקובל כיום של כיכר הירדן המקראית הוא בצפון ים המלח ולא בדרומו, הועלתה ההשערה כי בציינו את חמשת ערי הכיכר כיוון המחבר המקראי לחמש ערים אלה. אולם, חמש הערים חרבו מאות שנים לפני התקופות בהן מזוהים ארבעת המלכים, ולפי שום מערכת זיהוי מאלה שצוינו למעלה, הארבעה לא חיו באותה תקופה עצמה, אלא באופן כללי באלף ה-2 לפנה"ס. יצוין כי תקופת קיומן של הערים כן תואמת לתקופתו של ארכיון אבלה שנזכר לעיל.
מלך בשם אריוך (Arriyuk) נזכר בתעודות מארי, כאחד הווסאלים של זמרי-לים מלך מארי. אריוך כותב מכתב לזמרי-לים (בשנה ה-12 למלכות זמרי-לים) ובו אזהרה מפני פלישת שבטי התוּרוּכוּם (שישבו באזור כורדיסטן), לממלכתו של זמרילים. הוא מלך על עיר באזור צפון-מזרח מסופוטמיה העליונה, והיה בן זמנם של חמורבי (עמורפי) מבבל ותודחליה (תודחליאש), אחד ממלכי החתים במאה ה-17 או ה-18 לפנה"ס (ייתכן כי מדובר בתדעל). זמנם של שלושת המלכים האלה הוא מהמאה ה-18 לפנה"ס.
שאלת ההיסטוריות של מלחמת ארבעת המלכים בחמשת המלכים

אם מקבלים את ההשערה שחמש הערים שנמצאו בבאב א-ד'רע ובסביבתו הן ערי כיכר הירדן שעליהן כיוון הכותב המקראי, ייתכן שחמש ערי הכיכר התקיימו באלף ה-3 לפנה"ס, ואולי אף נקראו בשמות הנזכרים במקרא, אם הפענוח מתוך ארכיון אבלה אכן מדויק. עם זאת, על סמך השערה זאת נשללת אפשרות קיומה של המלחמה כפי שהיא מתוארת במקרא, שכן ארבעת המלכים המשוערים חיו מאות רבות של שנים אחרי נטישתן הסופית של ערי הכיכר, ומאות שנים מפרידות מבחינה היסטורית גם בינם לבין עצמם. מכאן שהסיפור המקראי על מסעם של ארבעת המלכים איננו סיפור היסטורי, כשם שמקובל להניח גם לגבי סיפורי האבות בכלל. אזכורן של "עֵין מִשְׁפָּט הִוא קָדֵשׁ"(ספר בראשית, פרק י"ד, פסוק ז') בתיאור המלחמה עשוי להצביע על המאה ה-7 לפנה"ס כמועד חיבורו של הסיפור, שכן זה היה זמן קיומן של המצודות בקדש ברנע.
אף כי על פי ניתוח זה הסיפור אינו היסטורי, ייתכן שמשוקע בו מידע היסטורי. במילים אחרות, ייתכן שהמחבר, שחי שנים רבות לאחר האירועים, שילב מסורות נפרדות אודות ערים עתיקות ומלכים עתיקים לסיפור אחד. ייתכן שכל רכיב נפרד של הסיפור מכיל שאריות של זיכרון היסטורי, אולם החיבור בין הרכיבים אינו היסטורי אלא פיקציה ספרותית.
ראו גם

ארכאולוגיה מקראית
ראשית ישראל
ביאורים

↑  על פי פירוש זה "וּשְׁלֹשׁ עֶשְׂרֵה שָׁנָה מָרָדוּ" משמעו "ובשלוש עשרה שנה" - בשנה ה-13.
↑  "בעלי ברית אברם" ו"חניכיו" - מונחים משפטיים בני האלף השני לפנה"ס המציינים יחסי קרבה ושיתוף פעולה
הערות שוליים

↑  זיהוי מאוחר לשמו הוא עוג (מסכת נדה, דף ס"א, עמוד א') בילקוט שמעוני נכתב (תהלים רמז תתפג) ששמו "פליט", בפרקי דרבי אליעזר פרק כז נכתב שהיה זה המלאך גבריאל
↑  משה ויינפלד, עולם התנ"ך בראשית עמ' 105
↑  אינצקלופדיה עברית מהדורה ראשונה כרך ו' עמ' 254
↑  אטלס כרטא לתקופת המקרא עמ' 2. הארכאולוגיה של א"י בתקופת המקרא עמ' 61 ועמ' 124
↑  נלסון גליק, עבר הירדן המזרחי עמ' 123.
↑  פרופ' פנחס ארצי, עולם התנ"ך - בראשית, עמ' 103.
חיים תדמור, אנציקלופדיה מקראית עילם
↑  הומל, היסטוריה של בבל ואשור עמ' 386
↑  אינצקלופדיה עברית מהדורה ראשונה כרך ו' עמ' 255
↑  חיים ברמנט ומיכאל ויצמן. אבלה: תעלומה ארכאולוגית. כתר, ירושלים: עמודים 7, 181.
↑  שמואל ייבין, ההיסטוריה של עם ישראל ח"ב
1 2  ר"ת שאוב וו"א ראסט. 1992. "באב א-ד'רע". בתוך שטרן, א'. עורך. האנציקלופדיה החדשה לחפירות ארכיאולוגיות בארץ ישראל (כרכים 4-1). ירושלים. כרך 1: 113–120.
↑  מובא בספר "אבלה-תעלומה ארכאולוגית", עמ' 7 ועמ' 181
↑  משה ענבר, נבואות, בריתות ושבטים בתעודות מארי, 2007, עמ' 151
↑  Alpaslan, M. (2009) Introduction to Hittitology, p. 155
↑  וראו את סיכום המחקר בנושא זה בספרם של פינקלשטיין וסילברמן ראשית ישראל, פרק 1, עמודים 45–63.
↑  ראו פינקלשטיין וסילברמן, ראשית ישראל, פרק 1, עמודים 58–59.
| ספר בראשית |
| --- | --- | --- |
| פרשת בראשית | בריאת העולם • תוהו ובוהו • רקיע • המים העליונים • בריאת אדם וחוה • אדם וחוה • פרייה ורבייה • גן עדן • נחש הקדמוני • חטא עץ הדעת • קללת האדם והאשה • עץ החיים • קין והבל • שירת למך • מעשה בני האלוהים |  |
| פרשת נח | תיבת נח • המבול • ברית הקשת • שבע מצוות בני נח • שכרות נח • תולדות בני נח • מגדל בבל |  |
| פרשת לך לך | מסע אברהם לארץ כנען • ירידת אברהם למצרים • פרידת אברהם ולוט • מלחמת ארבעת המלכים את החמישה • מלכי-צדק • ברית בין הבתרים • בריחת הגר ולידת ישמעאל • ברית המילה |  |
| פרשת וירא | ביקור המלאכים באוהל אברהם • מהפכת סדום ועמורה • לוט ובנותיו • ירידת אברהם לגרר • גירוש הגר וישמעאל • ברית אברהם ואבימלך • עקדת יצחק |  |
| פרשת חיי שרה | רכישת מערת המכפלה • מציאת אישה ליצחק • נישואי אברהם וקטורה • תולדות ישמעאל |  |
| פרשת תולדות | לידת יעקב ועשו • מכירת הבכורה • ירידת יצחק לגרר • הריב על הבארות • ברית יצחק ואבימלך • גנבת הברכות • בריחת יעקב מעשו |  |
| פרשת ויצא | חלום יעקב • נישואי יעקב עם רחל ולאה • לידת בני יעקב • מעשה הדודאים • בריחת יעקב מלבן • ברית יעקב ולבן |  |
| פרשת וישלח | מפגש יעקב ועשו • מאבק יעקב והמלאך • מעשה שכם ודינה • מעשה שמעון ולוי • קיום הנדר בבית אל • מות רחל וקבורתה • מעשה ראובן ובלהה • פרשת שמונת מלכי אדום |  |
| פרשת וישב | מכירת יוסף • מעשה יהודה ותמר • לידת פרץ וזרח • יוסף ואשת פוטיפר • חלומות שר המשקים ושר האופים |  |
| פרשת מקץ | חלומות פרעה • ירידת אחי יוסף למצרים |  |
| פרשת ויגש | התוודעות יוסף לאחיו • ירידת יעקב למצרים • מכירת ארץ מצרים לפרעה |  |
| פרשת ויחי | שבועת יוסף ליעקב • ברכת אפרים ומנשה • ברכת יעקב לבניו • מות יעקב וקבורתו |  |
| דמויות מרכזיות | אדם וחוה • קין והבל • נח • אברהם ושרה • לוט • הגר וישמעאל • יצחק ורבקה • עשו • יעקב רחל ולאה • בלהה וזלפה • ראובן • שמעון • לוי • יהודה • תמר • יששכר • זבולון • דן • נפתלי • גד • אשר • יוסף • בנימין |  |
ספר בראשית • ספר שמות • ספר ויקרא • ספר במדבר • ספר דברים
אברהם מציל את לוט ויתר השבויים לאחר ניצחונו על ארבעת המלכים
פגישת אברהם ומלכיצדק ציור מעשה ידי פטר פאול רובנס